Partida amicală de fotbal România – Irlanda de Nord se dispută vineri, de la ora 21.45, pe Arena Națională din București. Meciul este unul de pregătire pentru EURO 2024. Ce post TV transmite duelul tricolorilor cu nord-irlandezii.
Naționala de fotbal a României, calificată la EURO 2024 fără înfrângere, dispută în luna martie două partide de pregătire, cu Irlanda de Nord (22 martie) și Columbia (26 martie), înainte de Campionatul European din Germania. Apoi, tricolorii vor mai înfrunta Bulgaria (4 iunie) și Liechtenstein (8 iunie).
România și Irlanda de Nord s-au mai întâlnit în toamana lui 2020, în Liga Naţiunilor, ambele partide încheindu-se la egalitate, 1-1, atât la Bucureşti, cât şi la Belfast. Partida amicală România – Irlanda de Nord începe la ora 21.45 și va fi tramsmisă de Prima TV. După acest duel, tricolorii vor întâlni Columbia, pe 26 martie, de la 21:30, pe Stadionul Wanda Metropolitano din Madrid.
"E o acţiune importantă, vedem aceste jocuri ca pe nişte examene. Nu luăm acum deciziile finale pentru Euro 2024. Acolo ne aşteaptă un alt nivel, vom vedea cine va fi cu noi în Germania.
Toată lumea are uşile deschise. Trenul e în mers, trebuie eforturi mari ca cineva să sară în tren din mers", a declarat selecţionerul Edi Iordănescu.
Edi Iordănescu a selecționat 29 de jucători pentru partidele cu Irlanda de Nord și Columbia. Trei dintre aceștia vor vedea meciul contra nord-irlandezilor din tribune, pentru că nu au prins lotul restrâns, de 26, pe care selecționarul i-a ales pentru partida de pe Arena Națională.
Aceștia sunt portarul Marian Aioani, fundașul central Ionuț Nedelcearu, cu probleme medicale, și fundașul stânga Raul Opruț, convocat după ce Nicușor Bancu a fost nevoit să plece din cantonament.
România și Irlanda de Nord s-au întâlnit de 7 ori. Prima dată în preliminariile pentru Cupa Mondială din 1986, când "Tricolorii" au fost învinși tur-retur și au ratat calificarea la turneul final. Apoi, în 2006, România s-a impus într-un meci amical, scor 2-0. În preliminariile pentru EURO 2016, "Tricolorii" s-au impus pe teren propriu, 2-0, și au remizat la Belfast.
Edi Iordănescu are contract cu FRF până la finalul EURO 2024, acolo unde a reușit să califice România după o pauză de opt ani. Selecționerul și oficialii FRF nu au început încă discuțiile privind prelungirea înțelegerii.
Selecționerul a afirmat că nu se gândește încă la prelungire și că nu se grăbește să ia o decizie, dând de înțeles că s-ar gândi să preia o echipă de club după turneul final.
"Pentru mine personal asta nu e o problemă. Precum preşedintele FRF a transmis, poate o să avem o discuţie după această acțiune. Pentru mine a fost mai important să gestionez cu staff-ul meu această performanţă.
Să ne gândim la ce avem de făcut în continuare, să pregătim atent strategia, să pregătim cât mai bine aceste acţiuni. Vă garantez că totul va fi la cel mai înalt nivel. Mai departe, vedem ce va fi. Vă asigur că naționala României va avea prioritate în sufletul meu mereu. Vom vedea exact ce gânduri are FRF, noua propunere, noua ofertă", a declarat Edi Iordănescu.